范成大
初发桂林，有出岭之喜，但病余便觉登顿，至
桂林独宜人，无瘴古所传。
北客守炎官，恃此以泰然。
堂高惬宴坐，讼简容佳眠。
不计身落南，璇柄三回天。
今朝逐出岭，欢呼系行缠。
罝兔脱丰草，池鱼跃清渊。
那知多病身，久静翻怀安。
长风荡篮舆，帘箔飘以翾。
灵泉路吃蹶，仆夫告頳肩。
我亦头岑岑，中若磨蚁旋。
走投破驿宿，强饭不下咽。
兹事未渠央，万里蜀道难。
十年故倦游，况乃成华巅。
蚕老当作茧，不茧夫何言。